**INFORMACIJA O PRIPREMAMA REPUBLIKE HRVATSKE ZA SLUČAJ NEUREĐENOG POVLAČENJA UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU**

Zaključkom Vlade Republike Hrvatske od 31. ožujka 2017. godine, sva tijela državne uprave zadužena su da prate tijek pregovora o povlačenju Ujedinjene Kraljevine Velike Britanije i Sjeverne Irske (UK) iz Europske unije (EU), izrađuju stajališta RH za pregovore između EU i UK temeljem čl. 50., da analiziraju potencijalne učinke i rezultate pregovora koji će se voditi između UK iz EU, na sektorske politike u RH, te da izrađuju stajališta koji će se voditi o budućim odnosima EU-a i UK.

U okviru djelovanja Međuresorne radne skupine za europske poslove održan je niz sastanaka s predstavnicima nadležnih tijela državne uprave s ciljem koordinacije i izrade stajališta za pregovore o povlačenju UK iz EU-a, i o budućim odnosima, odnosno o pripremama kako za uređeni tako i za neuređeni izlazak UK iz EU-a, te radi utvrđivanja i pripreme mjera koje će biti potrebno donijeti za ublažavanje štetnih učinaka oba scenarija.

Slijedom navedenog, Ministarstvo vanjskih i europskih poslova osnovalo je 5. lipnja 2017. godine internu radnu skupinu za pregovore između EU i UK o izlasku iz EU.

U okviru redovite koordinacije EU poslova sukladno Odluci o osnivanju MRS EU (43/2016) izrađena su i prihvaćana stajališta RH na pojedine sektorske prijedloge koje je EK objavila u okviru paketa mjera pripravnosti.

MVEP je od srpnja 2018. organizirao više koordinativnih sastanka s tijelima državne uprave u vezi pripravnosti za neuređeni izlazak UK iz EU-a, s ciljem utvrđivanja i poduzimanja potrebnih mjera za ublažavanje negativnih posljedica takvog scenarija.

EK je usvojila nekoliko Komunikacija za pripremu za izlazak UK iz EU-a:

* U srpnju 2018. je objavila Komunikaciju o pripremama za povlačenje UK iz EU-a (*preparedness*). Ona ističe potrebu priprema, kako na razini EU-a, tako i na razini država članica, za oba scenarija povlačenja UK iz EU-a (uređeni i neuređeni). Navodi glavne posljedice svakoga scenarija i različitoga pristupa pripremama za oba slučaja.
* U studenom 2018. je objavila Komunikaciju o žurnim mjerama za slučaj neuređenoga povlačenja UK iz EU-a (*contingency*). Ona donosi akcijski plan žurnih mjera na razini EU-a u području viza, energetske učinkovitosti, financijskih usluga, zračnog prometa, cestovnog prijevoza, carina, sanitarnih i fitosanitarnih zahtjeva, osobnih podataka i klimatske politike EU-a.
* Slijedom poziva EV-a (čl. 50.) iz Zaključaka od 13. prosinca 2018. na intenziviranje rada u pogledu pripravnosti za neuređeni izlazak, dana 19. prosinca 2018. EK je usvojila paket mjera koji se sastoji od Komunikacije o provedbi akcijskog plana žurnih mjera i 14 konkretnih pravnih akata u područjima gdje bi neuređeni izlazak prouzročio najveće poremećaje za građane i poslovnu zajednicu: 11 prijedloga uredbi, 4 delegirane uredbe, 4 provedbena akta i 1 odluka EK i to na polju financija, statistike, prometa, carina, trgovinske politike zaštite okoliša, poljoprivrede, teritorijalne suradnje, socijalne sigurnosti i obrazovanja.

Većina tih mjera i pravnih akata je u postupku usvajanja s ciljem stupanja na snagu do 29. ožujka 2019.

EK je objavila i niz sektorskih obavijesti (78) o pripravnosti za slučaj neuređenog izlaska na javnim stranicama EK. Njima je pokrivena gotovo cijela pravna stečevina EU-a.

Osim navedenih mjera koje su usvojene ili je usvajanje u tijeku na razini EU-a, države članice provode mjere pripravnosti za scenarij izlaska UK iz EU-a bez dogovora na nacionalnim razinama, u područjima nacionalnih nadležnosti. Jedan od vidova pripreme je očuvanje stečenih prava građana, a koji do dana 29. ožujka zakonito borave bilo u UK ili u EU, kako bi se osiguralo da građani u najmanjoj mogućoj mjeri osjete štetne posljedice povlačenja UK iz EU-a, te se između UK i država članica EU-a razvilo razumijevanje da je stečena prava građana potrebno zaštititi u mjeri u kojoj je to najviše moguće.

Za razliku od prava građana koji na dan očekivanog izlaska UK iz EU-a 29. ožujka 2019. zakonito borave (stalno ili privremeno) u državama članicama EU-a i UK, i koja se trebaju nastaviti štititi, uvjete poslovanja i prava poslovne zajednice nije moguće u potpunosti zadržati te se napori država članica usmjeravaju na pravovremeno informiranje i pružanje savjeta zainteresiranim gospodarstvenicima o novim uvjetima koji će nastupiti.

**I. Prava građana**

U slučaju neuređenog povlačenja, Vlada UK je objavila da će osigurati široku primjenu postojećih prava građana EU-a koji zakonito borave u UK do 29. ožujka 2019. Istovremeno, Vlada UK od država članica EU traži da državljanima UK koji do 29. ožujka 2019. godine zakonito borave u tim državama i tamo ostvaruju svoja prava, omogući recipročno uvažavanje tih prava.

U RH trenutno boravi 659 UK državljana s uređenim statusom (prema službenim evidencijama MUP-a; od toga 382 osobe imaju privremeni boravak, a 277 osoba ima stalni boravak), a kako bi im se u načelu omogućilo zadržavanje postojećih prava, uz uvjet reciprociteta, nadležna tijela državne uprave najavila su slijedeće aktivnosti:

Ministarstvo unutarnjih poslova:Ukoliko državljani RH koji žive i rade u UK budu uživali prava koja im trenutno pripadaju i koja su u potpunosti izjednačena s pravima svih ostalih državljana država članica EU-a, takva će prava iz nadležnosti MUP-a biti osigurana i UK državljanima u RH.

Vlada Republike Hrvatske je na sjednici održanoj 15. ožujka 2019. godine utvrdila Prijedlog zakona o državljanima država članica europskog gospodarskog prostora i članovima njihovih obitelji kojim bi se državljanima UK koji u RH imaju uređen boravak do 29. ožujka osigurao nastavak uživanja prava koja imaju do tog dana, te je isti uputila Hrvatskome saboru na razmatranje.

Kada je riječ o *vozačkim dozvolama*, temeljem važećeg Zakona o sigurnosti prometa na cestama ( NN 67/08, 48/10, 74/11, 80/13, 158/13, 92/14, 64/15, 108/17) državljani UK-a moći će koristiti vozačke dozvole UK-a u Republici Hrvatskoj do godinu dana od dana izlaska Ujedinjene Kraljevine Velike Britanije i Sjeverne Irske iz Europske unije, nakon čega će ih morati zamijeniti za hrvatske vozačke dozvole, uz obvezu prilaganja uvjerenja o zdravstvenoj sposobnosti za upravljanje vozilima. Državljanima UK kao i državljanima drugih država koji imaju vozačku dozvolu UK-a savjetuje se da što prije podnesu zahtjev za zamjenu vozačke dozvole za hrvatsku vozačku dozvolu. Za zahtjeve koje državljani UK-a s reguliranim boravkom u RH podnesu do dana izlaska Ujedinjene Kraljevine Velike Britanije i Sjeverne Irske iz Europske unije, omogućit će se zamjena vozačke dozvole UK-a pod uvjetima propisanim za zamjenu vozačkih dozvola država članica Europskog gospodarskog prostora, pri čemu neće postojati obveza prilaganja uvjerenja o zdravstvenoj sposobnosti za upravljanje vozilima.

Ministarstvo za demografiju, obitelj, mlade i socijalnu politiku: Nadležno je za provedbu Uredbe o koordinaciji sustava socijalne sigurnosti, te je odgovorno za područje obiteljskih davanja, te davanja za majčinstvo i istovjetnih davanja za očinstvo. Navedena Uredba regulira odnose država članica EU u području koordinacije sustava socijalne sigurnosti, što izlaskom UK iz EU prestaje. Nacionalnim zakonima odnosno Zakonom o dječjem doplatku (NN 94/01, 138/04, 107/07, 37/08, 61/11, 112/12, 82/15 i 58/18) i Zakonom o rodiljnim i roditeljskim potporama (NN 85/08, 110/08, 34/11, 54/13, 152/14, 59/17) osigurano je korištenje prava strancima uz uvjet stalnog boravka u određenom propisanom vremenskom trajanju. Prijedlog uredbe o utvrđivanju mjera za izvanredne situacije u području koordinacije sustava socijalne sigurnosti nakon povlačenja UK iz EU-a predviđa nesmetano korištenje već stečenih prava državljana UK u EU-u. U slučaju da se navedena Uredba ne usvoji, potrebno je odgovarajuće normativno rješenje kojim će se osigurati izvoz davanja i korištenje stečenih prava državljana UK nakon izlaska iz EU-a po načelu reciprociteta.

Ministarstvo rada i mirovinskog sustava:Propisima iz nadležnosti ovog ministarstva regulirano je ostvarivanje prava na mirovinu te prava na novčanu naknadu za vrijeme nezaposlenosti. Ta će prava UK državljani s reguliranim boravkom u RH na dan 29. ožujka nastaviti uživati i poslije tog datuma, pod pretpostavkom reciprociteta.

Ministarstvo zdravstva izradilo je Prijedlog zakona o privremenoj mjeri u slučaju neuređenog izlaska UK iz EU, kojim su obuhvaćene odredbe Zakona o obveznom zdravstvenom osiguranju i Zakona o obveznom zdravstvenom osiguranju i zdravstvenoj zaštiti stranaca, u cilju omogućavanja nesmetanog korištenja prava iz obveznoga zdravstvenog osiguranja državljanima UK i državljanima RH koji privremeno ili stalno borave ili prebivaju u RH, u trenutku neuređenog izlaska UK iz EU.

Ministarstvo uprave:Pravo glasa i kandidiranja na lokalnim izborima u RH imaju, u skladu s Ustavom RH[[1]](#footnote-1), samo državljani država članica EU-a, te bi osiguravanje takvih prava i za državljane UK koji imaju boravak u RH zahtijevalo izmjene Zakona o lokalnim izborima, Zakona o pravu državljana drugih država članica EU-a u izborima za predstavnička tijela jedinica lokalne i područne (regionalne) samouprave te Zakona o registru birača. U RH u ovom trenutku nije moguće, niti se planira omogućavanje državljanima trećih država ostvarivanje biračkog prava (prava da biraju i budu birani) na lokalnim izborima. Isto se odnosi i na pravo glasa i kandidiranja na izborima članova u Europski parlament (EP) iz RH koje je uređeno Zakonom o izboru članova u EP iz RH.

Ministarstvo znanosti i obrazovanja: Istaknulo je da će učenici upisani u osnovne i srednje škole na dan izlaska UK iz EU-a moći nastaviti obrazovanje pod uvjetima pod kojima su i upisani. MZO može zajamčiti UK državljanima upisanima na javna visoka učilišta u vrijeme planiranog izlaska UK iz EU-a nastavak korištenja istih prava koja uživaju građani EU-a.

**II. Procjena učinaka na gospodarstvo**

Ministarstvo gospodarstva, poduzetništva i obrta je izradilo preliminarnu analizu utjecaja neuređenog izlaska UK iz EU-a. Analiza ukazuje na relativno skromnu gospodarsku povezanost RH i UK zbog čega bi utjecaj izlaska UK iz EU-a trebao bi biti malen ili gotovo zanemariv. Može se očekivati neizravni utjecaj na RH preko utjecaja na usporavanje gospodarskog rasta u pojedinim državama članicama, ali to bi također trebao imati ograničen utjecaj na RH. Gledajući ukupne bilateralne gospodarske odnose UK i RH, izlazak UK iz EU-a ne bi trebao imati direktni utjecaj na hrvatsko gospodarstvo i poslovanje hrvatskih tvrtki.

Navedena analiza upućuje na to da u ovom trenutku nisu potrebne izmjene postojećeg zakonodavnog okvira o obzirom da isti definira razliku između prava i obaveza država članica EU-a od prava i obaveza trećih država, u ovom slučaju UK.

Robna razmjena između RH i UK relativno je mala. UK se nalazi na 18. mjestu vanjskotrgovinskih partnera RH te ukupni izvoz RH u UK u 2017. godini iznosi 1,5% od ukupnog hrvatskog izvoza, a sastoji se uglavnom od strojeva, opreme, medicinskih i farmaceutskih proizvoda. Također, samo 1% ukupnog hrvatskog uvoza dolazi iz UK (uglavnom automobili, telekomunikacijski uređaji, željezo i čelik). Što se tiče trgovine uslugama, udio izvoza u UK je oko 5% (to se uglavnom odnosi na turizam), dok uvoz obuhvaća poslovne, telekomunikacijske, računalne i informacijske usluge.

Ministarstvo gospodarstva, poduzetništva i obrta je prikupilo doprinose iz Ministarstva poljoprivrede, Ministarstva mora, prometa i infrastrukture te Ministarstva financija vezano za financijske usluge, carine i poreze, kao relevantne informacije za objavu poslovnoj zajednici. Obuhvaćena su područja pružanja usluga, industrijskih proizvoda, zaštite potrošača i prava putnika, digitalnog gospodarstva, veterinarskih i sanitarnih pitanja, financijskih usluga, poreza, carina, prometa i elektroničkih komunikacija.

Prema podacima iz Ministarstva financija, ne očekuje se značajan učinak neuređenog izlaska UK iz EU-a na rad i postupanje Carinske uprave. Od 30. ožujka 2019. UK postaje treća država, te će se robna razmjena odvijati uz primjenu carinskog zakonodavstva odnosno carinskog nadzora i carinskih postupaka. Procjenjuje se da će nešto značajniji učinak biti u povećanju pošiljki koje podliježu carinskim formalnostima i nadzoru u poštanskom prometu. Na službenoj web stranici Carinske uprave objavljena je informacija o izlasku UK iz EU-a koja će se redovito ažurirati.

Iz područja poreza, na razini EU radi se na Smjernicama o posljedicama neuređenog povlačenja UK iz EU-a na PDV temeljem kojih bi se osiguralo jedinstveno postupanje država članica. Nakon 29. ožujka 2019. UK postaje treća zemlja te će biti potrebno uspostaviti uzajamnost u povratu PDV-a kako bi se i nakon 29. ožujka povrati PDV-a poreznim obveznicima iz RH i UK nesmetano odvijali. Nije potrebno provoditi zakonodavne izmjene u nadležnosti Porezne uprave jer će se na isporuke između RH i UK nakon 29. ožujka 2019. primjenjivati odredbe Direktive Vijeća 2006/112/EZ o zajedničkom sustavu PDV-a na način kako se primjenjuju u takvim situacijama s trećim zemljama.

Vezano za procjenu učinka na financijski sektor, nakon izrađenih analiza o utjecaju izlaska UK iz EU-a na hrvatsko tržište, s obzirom na malu izloženost domaćih subjekata ne očekuju se značajne promjene u slučaju neuređenog izlaska UK iz EU. Izravna ulaganja iz UK od 1993. godine činila su manje od 4% ukupnih ulaganja u RH. Postojeća organizacijska rješenja su dovoljna te nisu predviđene institucionalne prilagodbe.

Ministarstvo turizma prenosi da broj dolaska britanskih turista raste svake godine. U 2017. godini britanski turisti činili su 4,7% u ukupnom broju turista i ostvarili 3.809.782 noćenja što je povećanje od 25,9 % u odnosu na prethodnu godinu, a u 2018.više od 4,4 milijuna noćenja. Uslijed pada vrijednosti funte te smanjenja potrošnje Britanaca mogu se očekivati određene promjene u broju dolazaka i potrošnji tijekom boravka, ali bi one trebale biti kratkoročnog karaktera no dugoročno se očekuje rast turističke posjećenosti.

Ministarstvo mora, prometa i infrastrukture navodi kako je EK predvidjela mjere[[2]](#footnote-2) u području zračnog, željezničkog i cestovnog prometa kojima se nastoji ublažiti utjecaj neuređenog izlaska UK iz EU-a na građane i poslovanje u određenim područjima. S obzirom na navedeno, u području prijevoza putnika i tereta ne očekuju se značajne promjene niti poteškoće. Usprkos tomu, predviđene su eventualne poteškoće koje se mogu pojaviti za korisnike usluga i gospodarske subjekte koji se bave pružanjem prometnih usluga, a informacije o navedenome će biti objavljene na stranicama Ministarstva gospodarstva, poduzetništva i obrta.

Agencija za zaštitu osobnih podataka ističe da u području zaštite osobnih podataka nisu potrebne nikakve institucionalne niti zakonodavne izmjene već je samo potrebno pravovremeno informirati poslovne subjekte i opću javnost o posljedicama neuređenog izlaska UK iz EU-a. Stoga je Agencija, sukladno Obavijesti Europskog odbora za zaštitu podataka, na svojim internetskim stranicama objavila Obavijest u slučaju neuređenog izlaska UK iz EU.

**III. Putovanje državljana država članica EU u UK i obrnuto**

UK će izlaskom iz članstva u EU postati „treća zemlja“ odnosno zemlja koja nije područje EU i na koju se ne primjenjuje pravo Unije, te njezini državljani od dana povlačenja UK više neće biti građani Unije i ostvarivati pravo na slobodno kretanje. Zbog toga je potrebno izmijeniti Uredbu (EU) 2018/1806 EP-a i Vijeća od 14. studenoga 2018. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva.

U ovom trenutku najizgledniji je bezvizni scenariji. U postupku je zakonodavni prijedlog kojim se utvrđuje kako će državljani UK biti izuzeti od viznog režima prilikom prelaska vanjskih granica država članica za boravke od najviše 90 dana unutar bilo kojeg razdoblja od 180 dana.

Uzimajući u obzir zemljopisnu blizinu, povezanost gospodarstava, razinu trgovine i razmjere kratkoročnih kretanja osoba između UK i EU u poslovne, turističke ili druge svrhe, kao i to da UK odgovara profilu niskorizične zemlje u pogledu nezakonitih migracija u EU, sve države članice i EK podržale su uvrštavanje državljana UK koji su britanski građani u Prilog II. ovoj Uredbi, u kojem se navodi popis trećih zemalja čiji su državljani izuzeti od obveze posjedovanja vize pri prelasku vanjskih granica država članica za boravke od najviše 90 dana unutar bilo kojeg razdoblja od 180 dana. Zajednički je stav država članica i EK kako bi uvođenje obveze posjedovanja vize za državljane UK koji su britanski građani moglo smanjiti gospodarsku korist za EU koja proizlazi iz tih putovanja, oslabiti trgovinske odnose i naštetiti gospodarskom interesu EU općenito. Pri tome se naglašava potreba za poštivanjem načela uzajamnosti prema kojem će isti tretman uživati državljani država članica EU, a time i HR državljani koji putuju na područje UK.

Ukoliko bi se pak UK odlučila jednostrano uvesti obvezu posjedovanja vize za sve ili neke građane Unije i time narušiti načelo reciprociteta aktivirat će se mehanizam reciprociteta u skladu s člankom 7. Uredbe (EZ) br. 2018/1806 koji omogućava uvođenje vize za određene kategorije državljana UK. Vlada UK izrazila je u više navrata namjeru da od građana iz EU-27 ne zahtijeva vizu za kratkotrajne boravke u turističke i poslovne svrhe, uz napomenu kako Vlada UK ne jamči pravo na putovanja državljana država članica EU u UK sa osobnom iskaznicom nakon 1. siječnja 2021. kada se planira uvesti novi imigracijski sustav u UK.

Zagreb, 15. ožujka 2019.

1. Narodne novine, br. 85/10 – pročišćeni tekst i 5/14 – Odluka ustavnog suda RH – čl.133 koji propisuje da se građanima jamči pravo na lokalnu i područnu (regionalnu) samoupravu [↑](#footnote-ref-1)
2. Prijedlog uredbe Europskog parlamenta i Vijeća o zajedničkim pravilima kojima se osigurava osnovna zračna povezanost s obzirom na povlačenje Ujedinjene Kraljevine Velike Britanije i Sjeverne Irske iz Unije

Prijedlog uredbe Europskog parlamenta i Vijeća o određenim aspektima sigurnosti zračnog prometa s obzirom na povlačenje Ujedinjene Kraljevine Velike Britanije i Sjeverne Irske iz Unije

Prijedlog uredbe Europskog parlamenta i Vijeća o zajedničkim pravilima kojima se osigurava osnovna povezanost u cestovnom prijevozu tereta s obzirom na povlačenje Ujedinjene Kraljevine Velike Britanije i Sjeverne Irske iz Unije

Prijedlog uredbe Europskog parlamenta i Vijeća o određenim aspektima sigurnosti i povezivosti željeznica s obzirom na povlačenje Ujedinjene Kraljevine velike Britanije i Sjeverne Irske iz Unije [↑](#footnote-ref-2)